《吕子仲木遣其弟持书见访酬答来意》
明代·王九思

佳人抱沈疴，高卧泾川浔。闭户理瑶瑟，寥寥稀赏音。

白云宿高槐，清风吹古岑。茅檐流月辉，照见千载心。

恋故结遐梦，道长违盍簪。暮秋仲氏至，恍如颜色临。

遗我尺素书，琤然璆与琳。上言长相思，乃在终南阴。

再拜谢仲氏，此意良已深。我欲往报之，愧乏双南金。

含情靡终极，坐晚枫树林。

作者简介：（1468—1551）明陕西鄠县人，字敬夫，号渼陂。弘治九年进士。授检讨，以附刘瑾为吏部郎中。瑾败，降寿州同知，勒致仕。盛年遭摒弃，以重资聘乐工学弹琵琶，善作词曲。有《碧山乐府》、《碧山续稿》、《碧山新稿》等，与康海为曲坛宗匠数十年，作品有愤慨不平之气。另有《渼陂集》。